बोर्ड चेयरमैन बोले- शिक्षक भर्ती के एग्जाम सेंटर सिर्फ 11 जिलों में
Rajasthan Staff Selection Board Chairman on Paper Leak Case - राजस्थान में लगातार हो रही पेपर लीक की घटनाओं से पूरे देश में प्रदेश की परीक्षाओं की साख (क्रेडिबिलिटी) खराब हुई है।
राजस्थान में लगातार हो रही पेपर लीक की घटनाओं से पूरे देश में प्रदेश की परीक्षाओं की साख (क्रेडिबिलिटी) खराब हुई है। इस क्रेडिबिलिटी को फिर से लौटाने का आश्वासन दिया है राजस्थान कर्मचारी चयन बोर्ड के चेयरमैन हरिप्रसाद शर्मा ने।
शर्मा पिछले 2 साल से बोर्ड जिम्मेदारी संभाल रहे हैं। उनके सामने बोर्ड के इतिहास की सबसे बड़ी परीक्षा को शांतिपूर्ण कराना किसी चुनौती से कम नहीं है। करीब 9 लाख 64 हजार युवा शिक्षक भर्ती परीक्षा में शामिल होने वाले हैं। यह परीक्षा 25 फरवरी से 1 मार्च के बीच होनी है। इसमें कुल 48 हजार पदों के लिए सिलेक्शन होना है।
शर्मा का दावा है कि यह परीक्षा पूरी तरह से सुरक्षित होगी और पेपर लीक जैसी कोई घटना नहीं होगी। बुधवार को भास्कर ने चेयरमैन से चाक-चौबंद व्यवस्थाओं के बारे में जाना। पढ़िए, चेयरमैन हरिप्रसाद शर्मा ने क्या कहा...
सवाल- राजस्थान में लगातार प्रतियोगी परीक्षाओं के पेपर आउट या लीक हो रहे हैं। इससे युवाओं में तनाव की स्थिति बनी हुई है। शांतिपूर्ण परीक्षा कराने की कैसी तैयारी है?
जबाव- हम यह सुनिश्चित कर रहे हैं कि परीक्षा पूरी तरह से पारदर्शी और सुरक्षित हो। हम अब तक विभिन्न परीक्षाओं के 90 पेपर करवा चुके हैं। इनमें से केवल 1 पेपर में नकल का मामला सामने आया था, जिसे हमने तुरंत निरस्त कर दोबारा परीक्षा करवा ली थी। इसके अलावा कभी हमारी परीक्षाओं में पेपर लीक या कोई और परेशानी सामने नहीं आई है।
सवाल- क्या इस बार परीक्षा को सुरक्षित और पारदर्शी बनाने के लिए कोई नया मेथड अपना रहे हैं?
जवाब- नया कोई मेथड अपनाने के बजाय हमने हमारे मौजूदा सिस्टम और मेथड को ही और ज्यादा मजबूत बनाया है, ताकि गलती की कोई गुंजाइश नहीं रहे।
सवाल- परीक्षा केन्द्र बनाने में कुछ जिलों को लेकर अक्सर शिकायतें आती हैं। कुछ समस्याएं थीं, जिससे आपको परीक्षा केन्द्र सीमित करने पड़े हैं?
जवाब- जी, हां बिल्कुल। यह परीक्षा 48 हजार पदों के लिए होनी है और लगभग 10 लाख युवा शामिल होंगे। ऐसे में हमने परीक्षा केन्द्र सीमित किए हैं। केवल 11 जिलों में ही परीक्षा केंद्र बनाए जाएंगे। इनमें भी अंतिम 4 दिनों की परीक्षा तो केवल जयपुर में ही होगी।
सवाल- आपके पास स्टाफ की भी कमी है। ऐसे में जिला प्रशासन और पुलिस की क्या भूमिका रहेगी?
जवाब- हमारा दायित्व होता है कि एक बार सुरक्षित रूप से पेपर्स को जिला मुख्यालयों पर पहुंचा दिया जाए। उसके बाद पुलिस-प्रशासन और शिक्षा विभाग की ही जिम्मेदारी रहती है। इतनी बड़ी परीक्षा उनके सहयोग के बिना नहीं हो सकती।
सवाल- इससे पहले आयोग ने कौन सी बड़ी परीक्षा करवाई है?
जवाब- पटवारी, ग्राम सेवक, विलेज डेवलपमेंट ऑफिसर, फॉरेस्ट और सीईटी फर्स्ट व सीईटी सेकेंड भी बड़ी परीक्षाएं थीं। हमने सुरक्षित ढंग से करवाई हैं। उन परीक्षाओं में लाखों युवा शामिल हुए थे।
सवाल- सीएम गहलोत भी कह चुके हैं कि पेपर लीक पूरे देश की समस्या बन गई है। राजस्थान लोक सेवा आयोग भी पेपर लीक की समस्या से जूझ रहा है। ऐसे में कौन-कौन से नए तरीके हो सकते हैं परीक्षाओं को सुरक्षित बनाने के लिए?
जवाब- परीक्षाओं को सुरक्षित ढंग से करवाना निरंतर रूप से एक बड़ी चुनौती बना हुआ है। मौजूदा तरीका (ऑब्जेक्टिव प्रश्नोत्तरी-ओएमआर शीट के आधार पर) भी काफी रिसर्च और अनुभव के आधार पर बना हुआ है। यह काफी बेहतर सिस्टम है। कई दूसरे विकल्प भी हो सकते हैं जैसे ऑनलाइन। लेकिन उनमें भी खतरा है। इसी तरह से माध्यमिक शिक्षा बोर्ड या विश्वविद्यालय की परीक्षाओं के अंकों को जोड़कर पुराने ढंग से मेरिट बनाने की बात भी है, लेकिन उन परीक्षाओं को भी पूर्णत: सुरक्षित नहीं माना गया है। जो सिस्टम सबसे बेहतर होता है, उसे ही राज्य सरकार और चयन बोर्ड प्राथमिकता देते हैं। उस दृष्टि से यह सिस्टम काफी बेहतर है।
सवाल- क्या आप किन्हीं अन्य राज्यों के चयन बोर्ड के तरीकों का भी अध्ययन करवा रहे हैं?
जवाब- दूसरे राज्यों के बोर्ड से कुछ भी अच्छा होता है, तो हम सीखने का प्रयास करते रहते हैं।
सवाल- जहां कहीं भी आप पेपर तैयार करवा रहे हैं, वहां से प्रतियोगियों तक पहुंचने की चेन को क्या आप सुरक्षित मानते हैं?
जवाब- बिल्कुल, अभी तक यह पूरी तरह से सुरक्षित है। हम आगे भी इसे और सुरक्षा प्रदान करने का प्रयास करते रहेंगे।
सवाल- करीब 10 लाख युवा इंतजार कर रहे हैं कि वे परीक्षा देने के बाद नियुक्ति की मंजिल तक पहुंचेंगे। कोई पेपर लीक नहीं होगा। उनको किस तरह से विश्वास दिलाएंगे आप ?
जवाब- पिछले 2 सालों में हमने जितनी भी परीक्षाएं आयोजित की हैं, उनका परिणाम समय पर घोषित किया है। मैं उन्हें आश्वासन देना चाहूंगा कि यह परीक्षा पूरी तरह से सुरक्षित और पारदर्शी होगी। वे केवल अपनी मेहनत पर भरोसा करें। किसी अफवाह के चक्कर में नहीं पड़ें। किसी के बहकावे में नहीं आवें।
सवाल- सरकार एक बहुत बड़ी चुनौती से जूझ रही है कि राजस्थान की परीक्षाओं में अब क्रेडिबिलिटी (साख) नहीं है। ऐसे में क्या यह परीक्षा एक बार फिर युवाओं के बीच राजस्थान की प्रतियोगी परीक्षाओं की साख को स्थापित करेगी?
जवाब- मैं युवाओं को आश्वस्त करता हूं कि परीक्षा से संबंधित सुरक्षा के जो भी मापदंड हैं, हम उन पर खरे उतरेंगे।
जहां पेपर लीक के मामले हुए वहां नहीं बनाया सेंटर
राजस्थान में पेपर लीक के जितने भी मामले हुए हैं, उनमें से ज्यादातर मामलों के तार कहीं ना कहीं 20-22 जिलों से जुड़े रहते हैं। कर्मचारी चयन बोर्ड ने प्रदेश में पहली बार उन सभी जिलों को परीक्षा प्रणाली से बाहर रखने का फैसला किया है। अगर यह परीक्षा सुरक्षित ढंग से सम्पन्न हो गई तो यह तरीका भविष्य में होने वाली परीक्षाओं के लिए नजीर साबित होगा। आयोग 25 फरवरी से 1 मार्च के बीच होने वाली इन परीक्षाओं को केवल 11 जिलों में ही करवाएगा। शेष सभी जिलों के अभ्यर्थियों को भी इन्हीं 11 जिलों में परीक्षा केंद्र आवंटित किए जाएंगे।
जयपुर, जोधपुर, अजमेर, भीलवाड़ा, कोटा, बीकानेर, टोंक, भरतपुर, अलवर, श्रीगंगानगर और उदयपुर जिले इसमें शामिल हैं।
शिक्षक भर्ती निरस्त होने पर कर्मचारी चयन बोर्ड को सौंपी थी जिम्मेदारी
शिक्षक भर्ती की पहली बार परीक्षा 26 सितंबर 2021 को पूरे राज्य में हुई थी। इसका पेपर लीक होने पर इसे निरस्त कर दिया गया था। उस वक्त करीब 25 लाख अभ्यर्थी परीक्षा में शामिल हुए थे। परीक्षा राजस्थान माध्यमिक शिक्षा बोर्ड ने करवाई थी। राज्य सरकार ने विपक्ष के दबाव, बेरोजगार युवाओं के प्रदर्शन और पुलिस जांच में लगातार होते खुलासों के बाद इस परीक्षा को निरस्त कर दिया था। परीक्षा को एक बार फिर माध्यमिक शिक्षा बोर्ड ने ही करवाया, लेकिन केवल प्रथम चरण, जिसमें शिक्षक भर्ती के लिए सिर्फ पात्रता तय की गई। अब पात्रता प्राप्त 9 लाख 64 हजार युवा भर्ती की फाइनल परीक्षा में बैठेंगे, जिसकी जिम्मेदारी राज्य सरकार ने कर्मचारी चयन बोर्ड (जयपुर) को सौंपी है।
कई जिलों में रहे हैं एसपी
बोर्ड के चेयरमैन हरिप्रसाद शर्मा आईपीएस अफसर रहे हैं। वे जयपुर ग्रामीण, बीकानेर, नागौर, अजमेर जिलों के एसपी भी रहे हैं और पुलिस सेवा के दौरान फील्ड में काम करने के लिए उन्हें विशेषज्ञ अफसर माना जाता रहा है। करीब 2 साल पहले मुख्यमंत्री अशोक गहलोत ने उनको राजस्थान कर्मचारी चयन बोर्ड के चेयरमैन पद पर नियुक्त किया था।
ये भी पढ़ें
जयपुर में कोचिंग चलाता है पेपर लीक का मास्टरमाइंड:3 दिन पहले वॉट्सऐप पर साले को भेजा, 8-10 कैंडिडेट पुलिस पहुंचने से पहले भागे
सीनियर टीचर भर्ती परीक्षा का पेपर शनिवार को शुरू होने से पहले ही लीक हो गया। उदयपुर में चलती बस में पेपर सॉल्व करते हुए 40 स्टूडेंट्स को पकड़ा गया। पेपर लीक होने की खबर मिलते ही सुबह नौ बजे एग्जाम कैंसिल कर दिया गया है। करीब 4 लाख अभ्यर्थियों को सामान्य ज्ञान (GK) की परीक्षा देनी थी। अब ये परीक्षा 29 जनवरी को होगी। पेपर लीक के तार जालोर के सांचौर से जुड़े हैं। जयपुर से पेपर जालोर पहुंचा और पेपर लीक गिरोह के सदस्य बस में पेपर सॉल्व कराते हुए अभ्यर्थियों को उदयपुर लेकर गए। (पूरी खबर पढ़ें)
पेपर लीक के मास्टरमाइंड थाईलैंड में कर रहे अय्याशी:पासपोर्ट नहीं था तो नेपाल से बाई रोड गए, वहीं मनाया न्यू ईयर
सीनियर टीचर भर्ती के पेपर लीक मामले के मास्टरमाइंड सुरेश ढाका और भूपेंद्र सारण अब भी पुलिस की गिरफ्त से दूर हैं। एक सप्ताह बाद भी पुलिस उन तक नहीं पहुंच पाई है। पेपर लीक का खुलासा होते ही दोनों फरार हो गए थे। पुलिस उनके घर और रिश्तेदारों के यहां तलाश रही थी और दोनों आरोपी थाईलैंड में नया साल मना रहे थे। ढाका और सारण ने बॉर्डर पार कराने के लिए ह्यूमन ट्रैफिकिंग से जुड़े लोगों से संपर्क किया। इसके बाद वे नेपाल, बांग्लादेश, भूटान, म्यांमार होते हुए थाईलैंड पहुंचे। (पूरी खबर पढ़ें)